Predstavljanje knjige „Priče iz ordinacije i poneka erotska“ u Narodnoj knjižnici i čitaonici Grigor Vitez Gornji Bogićevci mr.sc. Vesne Oršulić

U organizaciji Narodne knjižnice i čitaonice Grigor Vitez Gornji Bogićevci sinoć 28. listopada 2021. godine predstavljena je knjiga mr.sc. Vesne Oršulić „Priče iz ordinacije i poneka erotska“.

Ovo doktorici nije prvi posjet našoj knjižnici naime doktorica Vesna bila je kod nas i prije tri godine, također u Mjesecu hrvatske knjige kada je predstavila svoju prvu knjigu „Moja ratna priča“.

Kako je ovo Godina čitanja i ovogodišnja manifestacija Mjeseca hrvatske knjige posvećena Hrvatskim autorima tako je i naša knjižnica čitala odnosno prezentirala hrvatskog autora i to doktoricu Oršulić koja nam je predstavila svoju drugu knjigu.

O knjizi je prva progovorila predsjednica novogradiškog ogranka Matice hrvatske profesorica Vjekoslava Bagarić te napravila osvrt na priče iz knjige.

Poto je doktorica sama progovorila o knjizi i pričama iz života. Doktorica je inače specijalistica obiteljske medicine, seksualna savjetnica, gestalt psihoterapeutkinja i majstorica smijeha. Knjigu je posvetila prije svega njenim kolegama liječnicima, istaknula je Oršulić i rekla svim čitateljima ove knjige:

„Čitatelju, znam da imaš obiteljskog liječnika kojemu možda znaš samo ime i prezime, kojeg zoveš kad ti trebaju medicinski „papiri“ uputnice ili recepti, a možda mu i vjeruješ pa dolaziš po neki savjet, pomoć ili lijek za dušu.

Najvjerojatnije ne razmišljaš o njemu kao čovjeku i problemima s kojima se svakodnevno nosi.

Ja sam jedna od tih liječnika, mojih kolega kojima posvećujem ove Priče iz ordinacije, njima koji se svakodnevno nose najbolje što znaju, kao i ja, sa stotinjak ljudi, pacijenata, za razliku od npr. Velik Britanije gdje je tu petnaestak osoba. Puno bola, tuge i teških životnih trenutaka nosimo na svojim leđima. Neki su čvršći od mene pa to čine lakše. Ja sam sve probleme nosila u svoj bračni krevet.

Onda je suprug rekao da je 1700 ljudi u istom krevetu prevelika gužva, pa sam ih stavila u ove priče i završila onako kako ja želim, jer je realitet najčešće bolniji od opisanog.

A poneka erotska priča isprika je suprugu za gužvu u krevetu “ – istaknula je autorica Vesna Oršulić.

 „Verba volant, scripta manent.

 Riječi lete, zapisano ostaje“

Tako će i ove priče iz ordinacije ostati zapisane prvo u ovoj knjizi, a potom u našim sjećanjima.

U pripremi je i doktoričina treća knjiga pod nazivom “ Drama jednog braka “ koja uskoro treba ugledati svjetlo dana.

Ovo je bila jedna posebna večer i predstavljanje knjige jer je doktorica svima nazočnima poklonila svoje knjige “Priče iz ordinacije i poneka erotska” i „Moja ratna priča“ naravno s posvetom i potpisom.